CELEX: 32021R0664
Language: mt
Date: 2021-04-22 00:00:00
Title: Regolament ta’ Implimentazzjoni tal-Kummissjoni (UE) 2021/664 tat-22 ta’ April 2021 dwar qafas regolatorju għall-U-space (Test b’rilevanza għaż-ŻEE)

23.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 139/161
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/664
         tat-22 ta’ April 2021
         dwar qafas regolatorju għall-U-space
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/1139 tal-Parlament Ewropew u tal-Kunsill tal-4 ta’ Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (1), u b’mod partikolari l-Artikolu 57 u l-Artikolu 62(14) u (15) tiegħu,
         Billi:
         
                     (1)
                  
                  
                     Ir-Regolament Delegat tal-Kummissjoni (UE) 2019/945 (2) u r-Regolament ta’ Implimentazzjoni tal-Kummissjoni (UE) 2019/947 (3) stabbilew l-ewwel sett ta’ dispożizzjonijiet dettaljati għat-tħaddim armonizzat ta’ sistemi tal-ajru mingħajr bdot abbord (“UAS”) u rekwiżiti tekniċi minimi għall-UAS.
                  
               
                     (2)
                  
                  
                     L-għadd dejjem akbar ta’ UAS li jidħlu fl-ispazju tal-ajru u ż-żieda fil-kumplessità tal-operazzjonijiet tal-UAS lil hinn mil-linja viżwali tal-vista (BVLOS), inizjalment f’livell baxx ħafna, joħloq riskji fuq is-sikurezza, is-sigurtà, il-privatezza u l-ambjent.
                  
               
                     (3)
                  
                  
                     F’ċerti żoni, pereżempju primarjament f’dawk b’għadd kbir mistenni ta’ operazzjonijiet simultanji tal-UAS jew żoni fejn il-UAS joperaw flimkien ma’ inġenji tal-ajru bi bdot abbord, l-integrazzjoni sikura, sigura u effiċjenti tal-UAS fl-ispazju tal-ajru teħtieġ l-introduzzjoni ta’ regoli u proċeduri speċifiċi addizzjonali għall-operazzjonijiet tagħhom u għall-organizzazzjonijiet involuti f’dawk l-operazzjonijiet, kif ukoll livell għoli ta’ awtomatizzazzjoni u diġitalizzazzjoni.
                  
               
                     (4)
                  
                  
                     Meta l-Istati Membri jiddefinixxu ż-żoni ġeografiċi għall-UAS għal raġunijiet ambjentali, ta’ sikurezza, ta’ sigurtà jew ta’ privatezza kif previst fir-Regolament ta’ Implimentazzjoni (UE) 2019/947, huma jistgħu jimponu kundizzjonijiet speċifiċi għal ċerti operazzjonijiet tal-UAS jew kollha jew jippermettu l-aċċess biss għall-UAS mgħammra b’ċerti karatteristiċi tekniċi.
                  
               
                     (5)
                  
                  
                     Jeħtieġ li jiġi ddefinit sett minimu ta’ rekwiżiti għall-operazzjonijiet tal-UAS f’ċerti żoni ġeografiċi tal-UAS, li jenħtieġ li jissejħu spazju tal-ajru tal-U-space għall-iskopijiet ta’ dan ir-Regolament. L-aċċess mill-operaturi tal-UAS għal tali spazju tal-ajru tal-U-space jenħtieġ li jiddependi mill-użu ta’ ċerti servizzi (“servizzi tal-U-space”) li jippermettu l-ġestjoni sikura ta’ għadd kbir ta’ operazzjonijiet tal-UAS, filwaqt li jiġu rrispettati wkoll ir-rekwiżiti applikabbli dwar is-sigurtà u l-privatezza.
                  
               
                     (6)
                  
                  
                     Jenħtieġ li jkun hemm rekwiżiti minimi għall-operaturi tal-UAS u għall-fornituri tas-servizzi tal-U-space għat-tagħmir u l-prestazzjoni tal-UAS u għas-servizzi pprovduti fl-ispazju tal-ajru tal-U-space sabiex tiġi żgurata s-sikurezza tal-operazzjonijiet f’dak l-ispazju tal-ajru.
                  
               
                     (7)
                  
                  
                     Jenħtieġ li r-regoli u l-proċedura applikabbli għall-UAS meta joperaw fl-ispazju tal-ajru tal-U-space jkunu proporzjonati man-natura u mar-riskju tal-operazzjonijiet.
                  
               
                     (8)
                  
                  
                     B’mod partikolari, peress li l-operazzjonijiet b’inġenji tal-ajru mingħajr bdot abbord b’massa massima waqt il-qtugħ mill-art ta’ inqas minn 250 g u li jitwettqu f’linja viżwali tal-vista (VLOS) qed jippreżentaw riskju baxx, l-operaturi tal-UAS jenħtieġ li ma jkunux meħtieġa jikkonformaw mar-rekwiżiti tal-ispazju tal-ajru tal-U-space fir-rigward ta’ dawk l-operazzjonijiet. Bl-istess mod, meta jitqies ir-rekord tas-sikurezza tajjeb tagħhom, l-operazzjonijiet ta’ mudelli tal-inġenji tal-ajru fil-qafas ta’ klabbs u assoċjazzjonijiet awtorizzati jenħtieġ li jkunu jistgħu jkomplu bl-operazzjonijiet tagħhom kif qed jagħmlu issa, jiġifieri mingħajr il-ħtieġa li jikkonformaw mar-rekwiżiti tal-ispazju tal-ajru tal-U-space.
                  
               
                     (9)
                  
                  
                     Jenħtieġ li jiġu stabbiliti regoli armonizzati għall-operazzjonijiet tal-UAS fl-ispazju tal-ajru tal-U-space, għas-servizzi standardizzati mogħtija lill-operaturi tal-UAS kif ukoll għall-metodi ta’ konnettività bejn il-fornituri tas-servizzi ta’ informazzjoni komuni, għall-fornituri tas-servizzi tal-U-space, għall-fornitur tas-servizzi tat-traffiku tal-ajru u għall-operaturi tal-UAS sabiex tiġi żgurata l-operazzjoni sikura, sigura u effiċjenti tal-UAS, filwaqt li jiġi ffaċilitat il-moviment liberu tas-servizzi relatati mal-UAS kif ukoll mal-fornituri tas-servizzi tal-U-space fl-Unjoni.
                  
               
                     (10)
                  
                  
                     Jenħtieġ li l-Istati Membri jistabbilixxu spazju tal-ajru tal-U-space u rekwiżiti tal-ispazju tal-ajru tal-U-space, inklużi servizzi addizzjonali tal-U-space bl-appoġġ ta’ valutazzjoni tar-riskju sabiex tiġi żgurata s-sikurezza tal-operazzjonijiet tal-UAS f’dak l-ispazju tal-ajru tal-U-space.
                  
               
                     (11)
                  
                  
                     Jenħtieġ li jiġu introdotti rekwiżiti minimi ta’ koordinazzjoni bejn l-Istati Membri f’każ li dawk l-Istati Membri jistabbilixxu spazju tal-ajru transfruntier tal-U-space sabiex tiġi żgurata s-sikurezza tal-operazzjonijiet tal-UAS f’dak l-ispazju tal-ajru tal-U-space.
                  
               
                     (12)
                  
                  
                     Sabiex il-UAS ikunu jistgħu joperaw b’mod sikur flimkien ma’ inġenji tal-ajru bi bdot abbord, huma meħtieġa proċeduri ta’ koordinazzjoni u faċilitajiet ta’ komunikazzjoni speċifiċi bejn l-unitajiet tas-servizzi tat-traffiku tal-ajru rilevanti, il-fornituri tas-servizzi tal-U-space u l-operaturi tal-UAS. Dawk il-proċeduri ta’ koordinazzjoni u l-faċilitajiet ta’ komunikazzjoni huma stabbiliti fir-Regolament ta’ Implimentazzjoni tal-Kummissjoni (UE) 2017/373 (4) kif emendat bir-Regolament ta’ Implimentazzjoni (UE) 2021/665 (5).
                  
               
                     (13)
                  
                  
                     Għalkemm l-operazzjonijiet tal-inġenji tal-ajru militari u tal-Istat huma esklużi mill-kamp ta’ applikazzjoni ta’ dan ir-Regolament, jeħtieġ li tiġi żgurata s-separazzjoni sikura tal-inġenji tal-ajru fil-U-space. Għalhekk, l-Istati Membri jenħtieġ li jkunu jistgħu jiddefinixxu limitazzjonijiet statiċi u dinamiċi tal-ispazju tal-ajru tal-U-space biex jippermettu tali operazzjonijiet b’mod sikur u effiċjenti.
                  
               
                     (14)
                  
                  
                     L-Istati Membri jenħtieġ li jiżguraw li servizzi ta’ informazzjoni komuni jsiru disponibbli għal kull spazju tal-ajru tal-U-space sabiex jippermettu aċċess mhux diskriminatorju għall-ispazju tal-ajru u s-servizzi tal-U-space għall-operaturi tal-UAS, b’attenzjoni partikolari għas-sikurezza. Madankollu, l-Istati Membri jenħtieġ li jkunu jistgħu jiddeżinjaw fornitur uniku ta’ servizz ta’ informazzjoni komuni biex jipprovdi s-servizzi ta’ informazzjoni komuni fuq bażi esklużiva fir-rigward tal-ispazji tal-ajru kollha tal-U-space jew uħud minnhom taħt ir-responsabbiltà tagħhom.
                  
               
                     (15)
                  
                  
                     Il-forniment ta’ servizzi ta’ informazzjoni komuni lill-fornituri tas-servizzi tal-U-space jenħtieġ li jsir f’waqtu u jikkorrispondi għar-rekwiżiti tal-kwalità stabbiliti minn dan ir-Regolament.
                  
               
                     (16)
                  
                  
                     Dan ir-Regolament jenħtieġ li jistabbilixxi rekwiżiti għal protokolli ta’ komunikazzjoni miftuħa, interoperabbli u komuni bejn l-awtoritajiet, il-fornituri tas-servizzi u l-operaturi tal-UAS, kif ukoll il-kwalità, il-latenza u l-protezzjoni tad-data għall-informazzjoni skambjata, li huma meħtieġa għal operazzjonijiet sikuri u interoperabbli fl-ispazju tal-ajru tal-U-space.
                  
               
                     (17)
                  
                  
                     L-operaturi tal-UAS jenħtieġ li joperaw fl-ispazju tal-ajru tal-U-space biss jekk jagħmlu użu mis-servizzi tal-U-space li huma indispensabbli biex jiġu żgurati operazzjonijiet sikuri, siguri, effiċjenti u interoperabbli. Il-fornituri tas-servizzi tal-U-space jenħtieġ li jipprovdu mill-inqas is-servizzi obbligatorji tal-U-space li ġejjin: servizz ta’ identifikazzjoni tan-network, servizz ta’ ġeokonsapevolezza, servizz ta’ awtorizzazzjoni għal titjira tal-UAS u servizz ta’ informazzjoni dwar it-traffiku.
                  
               
                     (18)
                  
                  
                     Servizz ta’ identifikazzjoni tan-network jenħtieġ li jipprovdi l-identità tal-operaturi tal-UAS, u l-post u l-vettur tat-titjir tal-UAS waqt operazzjonijiet normali u f’sitwazzjonijiet ta’ kontinġenza, u jikkondividi l-informazzjoni rilevanti ma’ utenti oħra tal-ispazju tal-ajru tal-U-space.
                  
               
                     (19)
                  
                  
                     Servizz ta’ ġeokonsapevolezza jenħtieġ li jipprovdi lill-operaturi tal-UAS bl-informazzjoni dwar l-aħħar limitazzjonijiet tal-ispazju tal-ajru u l-informazzjoni dwar iż-żoni ġeografiċi tal-UAS definiti magħmula disponibbli bħala parti mis-servizzi ta’ informazzjoni komuni. F’konformità mar-Regolament ta’ Implimentazzjoni (UE) 2019/947, l-istabbiliment ta’ żoni ġeografiċi tal-UAS jenħtieġ li jqis ir-rekwiżiti ambjentali, ta’ sikurezza, ta’ sigurtà u ta’ privatezza.
                  
               
                     (20)
                  
                  
                     Servizz ta’ awtorizzazzjoni għal titjira tal-UAS jenħtieġ li jiżgura li l-operazzjonijiet tal-UAS awtorizzati jkunu ħielsa minn intersezzjoni fl-ispazju u fil-ħin ma’ xi awtorizzazzjoni nnotifikata għal titjira tal-UAS fl-istess porzjon tal-ispazju tal-ajru tal-U-space.
                  
               
                     (21)
                  
                  
                     Servizz ta’ informazzjoni dwar it-traffiku jenħtieġ li javża lill-operaturi tal-UAS dwar traffiku tal-ajru ieħor li jista’ jkun preżenti qrib il-UAS tagħhom.
                  
               
                     (22)
                  
                  
                     Sabiex l-inġenji tal-ajru mingħajr bdot abbord ikunu jistgħu joperaw b’mod sikur flimkien ma’ inġenji tal-ajru bi bdot abbord fl-ispazju tal-ajru tal-U-space, huma meħtieġa regoli li jipprevedu sinjalar effettiv tal-preżenza ta’ inġenji tal-ajru bi bdot abbord permezz ta’ teknoloġiji ta’ sorveljanza. Dawk ir-regoli huma stabbiliti fir-Regolament ta’ Implimentazzjoni tal-Kummissjoni (UE) Nru 923/2012 (6) kif emendat bir-Regolament ta’ Implimentazzjoni (UE) 2021/666 (7).
                  
               
                     (23)
                  
                  
                     Sabiex tiġi żgurata l-operazzjoni sikura fi spazju tal-ajru partikolari tal-U-space u bl-appoġġ ta’ valutazzjoni tar-riskju, l-Istati Membri jenħtieġ li jkunu jistgħu jirrikjedu li servizzi oħra tal-U-space bħal servizz ta’ informazzjoni dwar it-temp u servizz ta’ monitoraġġ tal-konformità jkunu obbligatorji.
                  
               
                     (24)
                  
                  
                     Servizz ta’ informazzjoni dwar it-temp jenħtieġ li jappoġġa lill-operaturi tal-UAS matul il-fażijiet tal-ippjanar u tat-twettiq tat-titjir, kif ukoll itejjeb il-prestazzjonijiet ta’ servizzi oħra tal-U-space pprovduti fl-ispazju tal-ajru tal-U-space.
                  
               
                     (25)
                  
                  
                     Servizz ta’ monitoraġġ tal-konformità jenħtieġ li jipprovdi twissija f’ħin reali tan-nuqqas ta’ konformità mal-awtorizzazzjoni għal titjira mogħtija u jinforma lill-operaturi tal-UAS meta jkun hemm devjazzjoni minnha.
                  
               
                     (26)
                  
                  
                     Sabiex jiġi żgurat il-forniment ta’ servizzi sikuri u ta’ kwalità għolja tal-U-space, dan ir-Regolament jistabbilixxi skema ta’ ċertifikazzjoni komuni għaċ-ċertifikazzjoni tal-fornituri tas-servizzi tal-U-space u, meta jiġu ddeżinjati mill-Istati Membri, għal fornitur uniku ta’ servizzi ta’ informazzjoni komuni, kif ukoll sett ta’ regoli għall-monitoraġġ regolari tal-konformità mar-rekwiżiti applikabbli.
                  
               
                     (27)
                  
                  
                     Il-kompiti tal-awtoritajiet kompetenti ddeżinjati mill-Istati Membri f’konformità mar-Regolament (UE) 2018/1139 jenħtieġ li jiġu ddefiniti b’mod ċar.
                  
               
                     (28)
                  
                  
                     Dan ir-Regolament jenħtieġ li ma japplikax għal operazzjonijiet tal-inġenji tal-ajru li jwettqu attivitajiet militari, doganali, tal-pulizija, tat-tiftix u tas-salvataġġ, tat-tifi tan-nar, tal-kontroll tal-fruntieri u tal-gwardja tal-kosta jew attivitajiet u servizzi simili mwettqa fl-interess pubbliku, taħt il-kontroll u r-responsabbiltà ta’ Stat Membru jew f’isem korp mogħti s-setgħat ta’ awtorità pubblika sakemm l-Istat Membru ma jkunx iddeċieda skont l-Artikolu 2(6) tar-Regolament (UE) 2018/1139 li japplika regoli dwar inġenji tal-ajru mingħajr bdot abbord għal xi wħud minn dawk l-attivitajiet jew għal dawk l-attivitajiet kollha.
                  
               
                     (29)
                  
                  
                     Il-ġestjoni tas-sikurezza tiżgura l-identifikazzjoni, il-valutazzjoni u l-minimizzazzjoni tar-riskji għas-sikurezza kif ukoll il-vulnerabbiltajiet tas-sigurtà, li jkollhom impatt fuq is-sikurezza. Għalhekk, il-fornituri tas-servizzi tal-U-space u l-fornituri uniċi tas-servizzi ta’ informazzjoni komuni jenħtieġ li jistabbilixxu kif xieraq sistemi ta’ ġestjoni biex jiżguraw l-operazzjonijiet sikuri u siguri tal-UAS fl-ispazju tal-ajru tal-U-space.
                  
               
                     (30)
                  
                  
                     Il-fornituri tas-servizzi tal-U-space u l-fornituri ta’ servizzi ta’ informazzjoni komuni uniċi jenħtieġ li jistabbilixxu sistema ta’ żamma ta’ rekords li tippermetti l-ħżin adegwat tar-rekords u t-traċċabbiltà affidabbli tal-attivitajiet kollha tagħhom, sabiex ikunu koperti b’mod partikolari l-elementi kollha tas-sistemi ta’ ġestjoni tagħhom.
                  
               
                     (31)
                  
                  
                     Sabiex tiġi żgurata l-implimentazzjoni xierqa ta’ dan ir-Regolament, l-Istati Membri u l-partijiet ikkonċernati affettwati jenħtieġ li jingħataw żmien biżżejjed biex jadattaw il-proċeduri tagħhom għall-qafas regolatorju l-ġdid qabel ma jibda japplika dan ir-Regolament.
                  
               
                     (32)
                  
                  
                     L-Aġenzija ħejjiet abbozz ta’ att ta’ implimentazzjoni u ppreżentatu mal-Opinjoni Nru 01/2020 (8) f’konformità mal-punti (b) u (c) tal-Artikolu 75(2) u l-Artikolu 76(1) tar-Regolament (UE) 2018/1139.
                  
               
                     (33)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat stabbilit permezz tal-Artikolu 127 tar-Regolament (UE) 2018/1139.
                  
               ADOTTAT DAN IR-REGOLAMENT:
         KAPITOLU I
         
            PRINĊIPJI U REKWIŻITI ĠENERALI
         
         
            Artikolu 1
            Suġġett u kamp ta’ applikazzjoni
            
               1.   Dan ir-Regolament jistabbilixxi regoli u proċeduri għall-operazzjonijiet sikuri tal-UAS fl-ispazju tal-ajru tal-U-space, għall-integrazzjoni sikura tal-UAS fis-sistema tal-avjazzjoni u għall-forniment tas-servizzi tal-U-space.
            
            
               2.   Dan ir-Regolament għandu japplika, fiż-żoni ġeografiċi tal-UAS stabbiliti bħala spazju tal-ajru tal-U-space mill-Istati Membri, għal:
               
                           (a)
                        
                        
                           operaturi tal-UAS;
                        
                     
                           (b)
                        
                        
                           fornituri tas-servizzi tal-U-space;
                        
                     
                           (c)
                        
                        
                           fornituri ta’ servizzi ta’ informazzjoni komuni.
                        
                     
            
               3.   Dan ir-Regolament ma għandux japplika għal operazzjonijiet tal-UAS imwettqa:
               
                           (a)
                        
                        
                           fil-qafas tal-klabbs u l-assoċjazzjonijiet tal-mudelli tal-inġenji tal-ajru li jkunu rċevew awtorizzazzjoni f’konformità mal-Artikolu 16 tar-Regolament ta’ Implimentazzjoni (UE) 2019/947;
                        
                     
                           (b)
                        
                        
                           fis-subkategorija A1 tal-kategorija “miftuħa” ta’ operazzjonijiet b’inġenju tal-ajru mingħajr bdot abbord li:
                           
                                       (i)
                                    
                                    
                                       fil-każ ta’ UAS mibnija privatament, ikollu massa massima waqt il-qtugħ mill-art, inkluż it-tagħbija, ta’ inqas minn 250 g u veloċità massima ta’ operazzjoni ta’ inqas minn 19 m/s; jew
                                    
                                 
                                       (ii)
                                    
                                    
                                       ikun immarkat bħala klassi C0 u jikkonforma mar-rekwiżiti ta’ dik il-klassi, kif definit fil-Parti 1 tal-Anness tar-Regolament Delegat (UE) 2019/945; jew
                                    
                                 
                     
                           (c)
                        
                        
                           f’konformità mar-regoli tat-titjir bl-istrumenti SERA.5015 tar-Regolament ta’ Implimentazzjoni (UE) Nru 923/2012.
                        
                     
         
         
            Artikolu 2
            Definizzjonijiet
            Għall-iskopijiet ta’ dan ir-Regolament, japplikaw id-definizzjonijiet fir-Regolament ta’ Implimentazzjoni (UE) Nru 923/2012, fir-Regolament ta’ Implimentazzjoni (UE) 2017/373, fir-Regolament Delegat (UE) 2019/945, u fir-Regolament ta’ Implimentazzjoni (UE) 2019/947. Id-definizzjonijiet li ġejjin japplikaw ukoll:
            
                        (1)
                     
                     
                        “spazju tal-ajru tal-U-space” tfisser żona ġeografika tal-UAS iddeżinjata mill-Istati Membri, fejn l-operazzjonijiet tal-UAS jitħallew isiru biss bl-appoġġ ta’ servizzi tal-U-space;
                     
                  
                        (2)
                     
                     
                        “servizz tal-U-space” tfisser servizz li jiddependi fuq is-servizzi diġitali u l-awtomatizzazzjoni tal-funzjonijiet iddisinjati biex jappoġġaw l-aċċess sikur, sigur u effiċjenti għall-ispazju tal-ajru tal-U-space għal għadd kbir ta’ UAS;
                     
                  
                        (3)
                     
                     
                        “valutazzjoni tar-riskju tal-ispazju tal-ajru” tfisser evalwazzjoni tar-riskji operattivi, tas-sikurezza u tas-sigurtà li tqis il-livelli meħtieġa ta’ prestazzjoni tas-sikurezza kif definit fil-Pjan Ewropew għas-Sikurezza tal-Avjazzjoni u l-Programm tal-Istat għas-Sikurezza imsemmi fl-Artikoli 6 u 7 tar-Regolament (UE) 2018/1139, it-tip, il-kumplessità u d-densità tat-traffiku, il-post, l-altitudnijiet jew l-għoli u l-klassifikazzjoni tal-ispazju tal-ajru;
                     
                  
                        (4)
                     
                     
                        “servizz ta’ informazzjoni komuni” tfisser servizz li jikkonsisti mid-disseminazzjoni tad-data statika u dinamika biex jiġi permess il-forniment tas-servizzi tal-U-space għall-ġestjoni tat-traffiku tal-inġenji tal-ajru mingħajr bdot abbord;
                     
                  
                        (5)
                     
                     
                        “post prinċipali tan-negozju” tfisser is-sede prinċipali jew l-uffiċċju reġistrat ta’ fornitur tas-servizzi tal-U-space jew tas-servizzi ta’ informazzjoni komuni fl-Istat Membru li fih jiġu eżerċitati l-funzjonijiet finanzjarji prinċipali u l-kontroll operattiv tal-fornitur tas-servizzi;
                     
                  
                        (6)
                     
                     
                        “rikonfigurazzjoni dinamika tal-ispazju tal-ajru” tfisser il-modifika temporanja tal-ispazju tal-ajru tal-U-space sabiex takkomoda l-bidliet f’terminu qasir fid-domanda għat-traffiku bi bdot abbord, billi jiġu aġġustati l-limiti ġeografiċi ta’ dak l-ispazju tal-ajru tal-U-space.
                     
                  
         KAPITOLU II
         
            SPAZJU TAL-AJRU TAL-U-SPACE U SERVIZZI TA’ INFORMAZZJONI KOMUNI
         
         
            Artikolu 3
            Spazju tal-ajru tal-U-space
            
               1.   Meta l-Istati Membri jiddeżinjaw spazju tal-ajru tal-U-space għal raġunijiet ta’ sikurezza, sigurtà, privatezza jew dawk ambjentali, tali deżinjazzjoni għandha tkun appoġġata minn valutazzjoni tar-riskju tal-ispazju tal-ajru.
            
            
               2.   L-operazzjonijiet kollha tal-UAS fl-ispazju tal-ajru tal-U-space għandhom ikunu soġġetti għal mill-inqas is-servizzi obbligatorji tal-U-space li ġejjin:
               
                           (a)
                        
                        
                           is-servizz tal-identifikazzjoni tan-network imsemmi fl-Artikolu 8;
                        
                     
                           (b)
                        
                        
                           is-servizz ta’ ġeokonsapevolezza msemmi fl-Artikolu 9;
                        
                     
                           (c)
                        
                        
                           is-servizz ta’ awtorizzazzjoni għal titjira tal-UAS imsemmi fl-Artikolu 10;
                        
                     
                           (d)
                        
                        
                           is-servizz ta’ informazzjoni dwar it-traffiku msemmi fl-Artikolu 11.
                        
                     
            
               3.   Għal kull spazju tal-ajru tal-U-space, abbażi tal-valutazzjoni tar-riskju tal-ispazju tal-ajru msemmija fil-paragrafu 1, l-Istati Membri jistgħu jirrikjedu servizzi addizzjonali tal-U-space magħżula mis-servizzi msemmija fl-Artikoli 12 u 13.
            
            
               4.   Għal kull spazju tal-ajru tal-U-space, abbażi tal-valutazzjoni tar-riskju tal-ispazju tal-ajru msemmija fil-paragrafu 1 u permezz tal-kriterji stabbiliti fl-Anness I, l-Istati Membri għandhom jiddeterminaw:
               
                           (a)
                        
                        
                           ir-rekwiżiti tal-kapaċitajiet u tal-prestazzjoni tal-UAS;
                        
                     
                           (b)
                        
                        
                           ir-rekwiżiti tal-prestazzjoni tas-servizzi tal-U-space;
                        
                     
                           (c)
                        
                        
                           il-kundizzjonijiet operattivi u l-limitazzjonijiet tal-ispazju tal-ajru applikabbli.
                        
                     
            
               5.   L-Istati Membri għandhom jagħtu aċċess lill-fornituri tas-servizzi tal-U-space għal data rilevanti, jekk tkun meħtieġa għall-applikazzjoni ta’ dan ir-Regolament, fir-rigward:
               
                           (a)
                        
                        
                           is-sistema ta’ reġistrazzjoni tal-operaturi tal-UAS, imsemmija fl-Artikolu 14 tar-Regolament ta’ Implimentazzjoni (UE) 2019/947, tal-Istat Membru li fih il-fornituri tas-servizzi tal-U-space joffru s-servizzi tagħhom; kif ukoll
                        
                     
                           (b)
                        
                        
                           is-sistemi ta’ reġistrazzjoni tal-operaturi tal-UAS ta’ Stati Membri oħra permezz tar-repożitorju tal-informazzjoni msemmi fl-Artikolu 74 tar-Regolament (UE) 2018/1139.
                        
                     
            
               6.   L-Istati Membri għandhom jagħmlu l-informazzjoni dwar l-ispazju tal-ajru tal-U-space disponibbli f’konformità mal-Artikolu 15(3) tar-Regolament (UE) 2019/947, kif ukoll permezz tas-servizz tal-informazzjoni ajrunawtika tagħhom.
            
            
               7.   Meta l-Istati Membri jiddeċiedu li jistabbilixxu spazju tal-ajru transfruntier tal-U-space, dawn għandhom jiddeċiedu b’mod konġunt dwar:
               
                           (a)
                        
                        
                           id-deżinjazzjoni tal-ispazju tal-ajru transfruntier tal-U-space;
                        
                     
                           (b)
                        
                        
                           il-forniment ta’ servizzi transfruntiera tal-U-space;
                        
                     
                           (c)
                        
                        
                           l-għoti ta’ servizzi ta’ informazzjoni komuni transfruntiera.
                        
                     
         
         
            Artikolu 4
            Rikonfigurazzjoni dinamika tal-ispazju tal-ajru
            Meta Stat Membru jiddeżinja spazju tal-ajru tal-U-space fi spazju tal-ajru kkontrollat, għandu jiżgura li r-rikonfigurazzjoni dinamika tal-ispazju tal-ajru f’dak l-ispazju tal-ajru tal-U-space kif stabbilit fl-ATS.TR.237 tar-Regolament ta’ Implimentazzjoni (UE) 2021/665 li jemenda r-Regolament (UE) 2017/373 tiġi applikata sabiex jiġi żgurat li l-inġenji tal-ajru bi bdot abbord li jkunu pprovduti b’servizz ta’ kontroll tat-traffiku tal-ajru u b’UAS jibqgħu ssegregati.
         
         
            Artikolu 5
            Servizzi ta’ informazzjoni komuni
            
               1.   L-Istati Membri għandhom jagħmlu d-data li ġejja disponibbli bħala parti mis-servizzi ta’ informazzjoni komuni ta’ kull spazju tal-ajru tal-U-space:
               
                           (a)
                        
                        
                           il-limiti orizzontali u vertikali tal-ispazju tal-ajru tal-U-space;
                        
                     
                           (b)
                        
                        
                           ir-rekwiżiti ddeterminati skont l-Artikolu 3(4);
                        
                     
                           (c)
                        
                        
                           lista ta’ fornituri ċċertifikati tas-servizzi tal-U-space li joffru servizzi tal-U-space fl-ispazju tal-ajru tal-U-space, bl-informazzjoni li ġejja:
                           
                                       (i)
                                    
                                    
                                       id-dettalji ta’ identifikazzjoni u ta’ kuntatt tal-fornituri attivi tas-servizzi tal-U-space;
                                    
                                 
                                       (ii)
                                    
                                    
                                       is-servizzi tal-U-space pprovduti;
                                    
                                 
                                       (iii)
                                    
                                    
                                       il-limitazzjoni(jiet) taċ-ċertifikazzjoni, jekk ikun hemm;
                                    
                                 
                     
                           (d)
                        
                        
                           kwalunkwe spazju(i) tal-ajru tal-U-space kontigwu/i;
                        
                     
                           (e)
                        
                        
                           iż-żoni ġeografiċi tal-UAS rilevanti għall-ispazju tal-ajru tal-U-space u ppubblikati mill-Istati Membri f’konformità mar-Regolament ta’ Implimentazzjoni (UE) 2019/947;
                        
                     
                           (f)
                        
                        
                           restrizzjonijiet statiċi u dinamiċi tal-ispazju tal-ajru definiti mill-awtoritajiet rilevanti u li jillimitaw b’mod permanenti jew temporanju l-volum tal-ispazju tal-ajru fl-ispazju tal-ajru tal-U-space fejn jistgħu jsiru l-operazzjonijiet tal-UAS.
                        
                     
            
               2.   L-Istati Membri għandhom jiżguraw li d-data operattiva rilevanti msemmija fl-ATS.OR.127 tar-Regolament ta’ Implimentazzjoni (UE) 2021/665 li jemenda r-Regolament (UE) 2017/373, kif ukoll id-data li tirriżulta mir-rikonfigurazzjoni dinamika tal-ispazju tal-ajru msemmija fl-ATS.TR.237 tiegħu, tkun disponibbli bħala parti mis-servizzi ta’ informazzjoni komuni ta’ kull spazju tal-ajru tal-U-space.
            
            
               3.   Il-fornituri tas-servizzi tal-U-space għandhom jagħmlu t-termini u l-kundizzjonijiet tas-servizzi tagħhom disponibbli bħala parti mis-servizzi ta’ informazzjoni komuni ta’ kull spazju tal-ajru tal-U-space li fih joffru s-servizzi tagħhom.
            
            
               4.   Il-fornituri ta’ servizzi ta’ informazzjoni komuni għandhom jiżguraw li l-informazzjoni msemmija fil-paragrafi 1, 2 u 3:
               
                           (a)
                        
                        
                           issir disponibbli f’konformità mal-Anness II;
                        
                     
                           (b)
                        
                        
                           tkun konformi mar-rekwiżiti meħtieġa dwar il-kwalità, il-latenza u tal-protezzjoni tad-data stabbiliti fl-Anness III.
                        
                     
            
               5.   L-aċċess għal servizzi ta’ informazzjoni komuni għandu jingħata lill-awtoritajiet rilevanti, lill-fornituri tas-servizzi tat-traffiku tal-ajru, lill-fornituri tas-servizzi tal-U-space u lill-operaturi tal-UAS fuq bażi mhux diskriminatorja, inkluż bl-istess livelli ta’ kwalità, latenza u protezzjoni tad-data.
            
            
               6.   L-Istati Membri jistgħu jiddeżinjaw fornitur uniku ta’ servizzi ta’ informazzjoni komuni biex jipprovdi s-servizzi ta’ informazzjoni komuni fuq bażi esklużiva fl-ispazji tal-ajru kollha tal-U-space jew f’uħud minnhom taħt ir-responsabbiltà tagħhom. F’dan il-każ, l-informazzjoni msemmija fil-paragrafi 1 sa 3 għandha tkun disponibbli għall-fornitur tas-servizzi ta’ informazzjoni komuni uniċi li mbagħad jipprovduha f’konformità mal-paragrafu 5.
            
            
               7.   Tali fornitur uniku ta’ servizzi ta’ informazzjoni komuni għandu jissodisfa r-rekwiżiti msemmija fil-paragrafi 4 u 5 u għandu jiġi ċċertifikat f’konformità mal-Kapitolu V ta’ dan ir-Regolament.
            
            
               8.   Stat Membru li jiddeżinja fornitur ta’ servizzi ta’ informazzjoni komuni uniċi għandu jinforma lill-Aġenzija, u lill-Istati Membri l-oħra mingħajr dewmien bi kwalunkwe deċiżjoni li tikkonċerna ċ-ċertifikat tal-fornitur ta’ servizzi ta’ informazzjoni komuni uniċi. Fir-repożitorju msemmi fl-Artikolu 74 tar-Regolament (UE) 2018/1139 l-Aġenzija għandha tinkludi l-informazzjoni dwar id-deċiżjonijiet kollha nnotifikati mill-Istati Membri skont dan il-paragrafu.
            
         
         KAPITOLU III
         
            REKWIŻITI ĠENERALI GĦALL-OPERATURI TAL-UAS U GĦALL-FORNITURI TAS-SERVIZZI TAL-U-SPACE
         
         
            Artikolu 6
            Operaturi tal-UAS
            
               1.   Meta joperaw fl-ispazju tal-ajru tal-U-space, l-operaturi tal-UAS għandhom:
               
                           (a)
                        
                        
                           jiżguraw li l-UAS li għandhom joperaw fl-ispazju tal-ajru tal-U-space jikkonformaw mar-rekwiżiti tal-kapaċitajiet u tal-prestazzjoni ddeterminati f’konformità mal-Artikolu 3(4)(a);
                        
                     
                           (b)
                        
                        
                           jiżguraw li matul l-operazzjonijiet tagħhom, jintużaw is-servizzi meħtieġa tal-U-space msemmija fl-Artikolu 3(2) u (3), u li r-rekwiżiti tagħhom jiġu osservati;
                        
                     
                           (c)
                        
                        
                           jikkonformaw mal-kundizzjonijiet operattivi applikabbli u l-limitazzjonijiet tal-ispazju tal-ajru msemmija fl-Artikolu 3(4)(c).
                        
                     
            
               2.   L-operaturi tal-UAS jistgħu jipprovdu servizzi tal-U-space lilhom infushom. F’każ bħal dan, dawn għandhom jitqiesu bħala fornituri tas-servizzi tal-U-space għall-iskopijiet ta’ dan ir-Regolament.
            
            
               3.   Qabel ma joperaw fl-ispazju tal-ajru tal-U-space, l-operaturi tal-UAS għandhom jikkonformaw mar-rekwiżiti tar-Regolament ta’ Implimentazzjoni (UE) 2019/947 inkluż, fejn rilevanti, ikollhom awtorizzazzjoni operattiva jew ċertifikat maħruġ mal-awtorità kompetenti tal-Istati Membri tar-reġistrazzjoni u jikkonformaw mal-limitazzjonijiet operattivi stabbiliti minn Stat Membru fi kwalunkwe żona ġeografika għall-UAS.
            
            
               4.   Qabel kull titjira individwali, l-operatur tal-UAS għandu jippreżenta talba għal awtorizzazzjoni għal titjira tal-UAS lill-fornitur tas-servizzi tal-U-space tiegħu, permezz tas-servizz tal-awtorizzazzjoni għal titjira tal-UAS imsemmi fl-Artikolu 10, f’konformità mal-Anness IV.
            
            
               5.   Meta jkun lest biex jibda t-titjira, l-operatur tal-UAS għandu jitlob lill-fornitur tas-servizzi tal-U-space għall-attivazzjoni tal-awtorizzazzjoni għal titjira tal-UAS. Malli jirċievi l-konferma tal-attivazzjoni għall-awtorizzazzjoni għal titjira tal-UAS mill-fornitur tas-servizz tal-U-space, l-operatur tal-UAS għandu jkun intitolat li jibda t-titjira tiegħu.
            
            
               6.   L-operaturi tal-UAS għandhom jikkonformaw mal-awtorizzazzjoni għal titjira tal-UAS, inkluż il-limiti ta’ devjazzjoni tal-awtorizzazzjoni msemmi fl-Artikolu 10(2)(d), kif ukoll kwalunkwe bidla fihom. Il-fornitur tas-servizzi tal-U-space jista’ jintroduċi bidliet fl-awtorizzazzjoni matul kwalunkwe fażi tat-titjira u, f’tali każ, għandu jinforma lill-operaturi tal-UAS bihom.
            
            
               7.   Meta l-operaturi tal-UAS ma jkunux jistgħu jikkonformaw mal-limiti tad-devjazzjoni tal-awtorizzazzjoni għal titjira tal-UAS imsemmija fl-Artikolu 10(2)(d), dawn għandhom jitolbu awtorizzazzjoni ġdida għal titjira tal-UAS.
            
            
               8.   L-operaturi tal-UAS għandhom jipprevedu miżuri u proċeduri ta’ kontinġenza. Dawn għandhom jagħmlu l-miżuri u l-proċeduri ta’ kontinġenza tagħhom disponibbli għall-fornituri tas-servizzi tal-U-space.
            
         
         
            Artikolu 7
            Fornituri tas-servizzi tal-U-space
            
               1.   Is-servizzi tal-U-space għandhom jiġu pprovduti minn persuni ġuridiċi ċċertifikati bħala fornituri tas-servizzi tal-U-space f’konformità mal-Kapitolu V.
            
            
               2.   Il-fornituri tas-servizzi tal-U-space għandhom ikunu responsabbli biex jipprovdu lill-operaturi tal-UAS bis-servizzi tal-U-space msemmija fl-Artikolu 3(2) u (3) matul il-fażijiet kollha tal-operazzjonijiet f’dak l-ispazju tal-ajru tal-U-space.
            
            
               3.   Il-fornituri tas-servizzi tal-U-space għandhom jistabbilixxu arranġamenti mal-fornituri tas-servizzi tat-traffiku tal-ajru biex jiżguraw koordinazzjoni adegwata tal-attivitajiet, kif ukoll l-iskambju ta’ data u informazzjoni operattivi rilevanti f’konformità mal-Anness V.
            
            
               4.   Il-fornituri tas-servizzi tal-U-space għandhom jimmaniġġjaw id-data dwar it-traffiku tal-ajru mingħajr diskriminazzjoni, restrizzjoni jew interferenza, irrispettivament mill-konsenjatur jew ir-riċevitur, il-kontenut, l-applikazzjoni jew is-servizz, jew it-tagħmir terminali tagħha.
            
            
               5.   Il-fornituri tas-servizzi tal-U-space għandhom:
               
                           (a)
                        
                        
                           jiskambjaw kwalunkwe informazzjoni li tkun rilevanti għall-forniment sikur tas-servizzi tal-U-space bejniethom;
                        
                     
                           (b)
                        
                        
                           jaderixxu ma’ protokoll ta’ komunikazzjoni miftuħa, interoperabbli, sigura u komuni u jużaw l-aħħar informazzjoni disponibbli f’konformità mal-Anness II;
                        
                     
                           (c)
                        
                        
                           jiżguraw li l-informazzjoni tiġi skambjata f’konformità mar-rekwiżiti tal-kwalità, il-latenza u l-protezzjoni tad-data stabbiliti fl-Anness III;
                        
                     
                           (d)
                        
                        
                           jiżguraw l-aċċess għall-informazzjoni skambjata u l-protezzjoni meħtieġa għaliha.
                        
                     
            
               6.   Il-fornituri tas-servizzi tal-U-space għandhom jirrapportaw dan li ġej lill-awtorità kompetenti:
               
                           (a)
                        
                        
                           il-bidu tal-operazzjonijiet wara li jirċievu ċ-ċertifikat imsemmi fl-Artikolu 14;
                        
                     
                           (b)
                        
                        
                           il-waqfien u l-bidu mill-ġdid sussegwenti tal-operazzjonijiet, jekk ikun applikabbli.
                        
                     
         
         KAPITOLU IV
         
            SERVIZZI TAL-U-SPACE
         
         
            Artikolu 8
            Servizz ta’ identifikazzjoni tan-network
            
               1.   Servizz ta’ identifikazzjoni tan-network għandu jippermetti l-ipproċessar kontinwu tal-identifikazzjoni mill-bogħod tal-UAS matul id-durata tat-titjira u għandu jipprovdi l-identifikazzjoni mill-bogħod tal-UAS lill-utenti awtorizzati msemmija fil-paragrafu 4 b’mod aggregat.
            
            
               2.   Is-servizz ta’ identifikazzjoni tan-network għandu jippermetti li l-utenti awtorizzati jkunu jistgħu jirċievu l-messaġġi bil-kontenut li ġej:
               
                           (a)
                        
                        
                           in-numru tar-reġistrazzjoni tal-operatur tal-UAS;
                        
                     
                           (b)
                        
                        
                           in-numru tas-serje uniku tal-inġenju tal-ajru mingħajr bdot abbord jew, jekk l-inġenju tal-ajru mingħajr bdot abbord jinbena privatament, in-numru tas-serje uniku tal-aċċessorju supplimentari;
                        
                     
                           (c)
                        
                        
                           il-pożizzjoni ġeografika tal-UAS, l-altitudni tagħha ’l fuq mil-livell medju tal-baħar u l-għoli tagħha ’l fuq mill-art jew mill-punt tal-qtugħ mill-art;
                        
                     
                           (d)
                        
                        
                           il-korsa tar-rotta mkejla kif idur l-arloġġ mit-Tramuntana ġeografika u l-veloċità fuq l-art tal-UAS;
                        
                     
                           (e)
                        
                        
                           il-pożizzjoni ġeografika tal-bdot mill-bogħod jew, jekk ma tkunx disponibbli, il-punt tal-qtugħ mill-art;
                        
                     
                           (f)
                        
                        
                           l-istatus ta’ emerġenza tal-UAS;
                        
                     
                           (g)
                        
                        
                           il-ħin li fih ikunu ġew iġġenerati l-messaġġi.
                        
                     
            
               3.   L-informazzjoni pprovduta mis-servizzi ta’ identifikazzjoni tan-network għandha tiġi aġġornata bil-frekwenza li l-awtorità kompetenti tkun iddeterminat.
            
            
               4.   L-utenti awtorizzati għandhom ikunu:
               
                           (a)
                        
                        
                           il-pubbliku ġenerali fir-rigward ta’ informazzjoni li titqies pubblika f’konformità mar-regoli applikabbli tal-Unjoni u dawk nazzjonali;
                        
                     
                           (b)
                        
                        
                           fornituri oħra ta’ servizzi tal-U-space sabiex tiġi żgurata s-sikurezza tal-operazzjonijiet fl-ispazju tal-ajru tal-U-space;
                        
                     
                           (c)
                        
                        
                           il-fornituri tas-servizzi tat-traffiku tal-ajru kkonċernati;
                        
                     
                           (d)
                        
                        
                           meta jkun iddeżinjat, il-fornitur tas-servizzi ta’ informazzjoni komuni uniċi;
                        
                     
                           (e)
                        
                        
                           l-awtoritajiet kompetenti rilevanti.
                        
                     
         
         
            Artikolu 9
            Servizz ta’ ġeokonsapevolezza
            
               1.   Servizz ta’ ġeokonsapevolezza jikkonsisti mill-informazzjoni li ġejja ta’ ġeokonsapevolezza għandu jiġi pprovdut lill-operaturi tal-UAS:
               
                           (a)
                        
                        
                           informazzjoni dwar il-kundizzjonijiet operattivi applikabbli u l-limitazzjonijiet tal-ispazju tal-ajru fl-ispazju tal-ajru tal-U-space;
                        
                     
                           (b)
                        
                        
                           żoni ġeografiċi tal-UAS, rilevanti għall-ispazju tal-ajru tal-U-space;
                        
                     
                           (c)
                        
                        
                           restrizzjonijiet temporanji applikabbli għall-użu tal-ispazju tal-ajru fl-ispazju tal-ajru tal-U-space.
                        
                     
            
               2.   Il-fornituri tas-servizzi tal-U-space għandhom jibagħtu l-informazzjoni ta’ ġeokonsapevolezza fil-ħin sabiex jippermettu li l-kontinġenzi u l-emerġenzi jiġu indirizzati mill-operaturi tal-UAS, u għandhom jinkludu l-ħin tal-aġġornament tagħha flimkien ma’ numru tal-verżjoni jew ħin validu, jew it-tnejn li huma.
            
         
         
            Artikolu 10
            Servizz ta’ awtorizzazzjoni għal titjira tal-UAS
            
               1.   Il-fornituri tas-servizzi tal-U-space għandhom jipprovdu lill-operaturi tal-UAS bl-awtorizzazzjoni għal titjira tal-UAS għal kull titjira individwali, filwaqt li jistabbilixxu t-termini u l-kundizzjonijiet ta’ dik it-titjira, permezz ta’ servizz ta’ awtorizzazzjoni għal titjira tal-UAS.
            
            
               2.   Meta l-fornituri tas-servizzi tal-U-space jirċievu mingħand l-operatur tal-UAS talba għall-awtorizzazzjoni għal titjira tal-UAS, dawn għandhom:
               
                           (a)
                        
                        
                           jivverifikaw jekk it-talba għal awtorizzazzjoni għal titjira tal-UAS hijiex kompluta, korretta u ppreżentata f’konformità mal-Anness IV;
                        
                     
                           (b)
                        
                        
                           jaċċettaw it-talba għall-awtorizzazzjoni għal titjira tal-UAS jekk it-titjira taħt l-awtorizzazzjoni għal titjira tal-UAS tkun ħielsa minn intersezzjoni fl-ispazju u l-ħin ma’ kwalunkwe awtorizzazzjoni oħra għal titjira tal-UAS notifikata fl-istess spazju tal-ajru tal-U-space f’konformità mar-regoli ta’ prijorità stabbiliti fil-paragrafu 8;
                        
                     
                           (c)
                        
                        
                           jinnotifikaw lill-operatur tal-UAS dwar l-aċċettazzjoni jew ir-rifjut tat-talba għall-awtorizzazzjoni għal titjira tal-UAS;
                        
                     
                           (d)
                        
                        
                           meta jinnotifikaw lill-operatur tal-UAS dwar l-aċċettazzjoni tat-talba għall-awtorizzazzjoni għal titjira tal-UAS, jindikaw l-limiti tad-devjazzjoni permessi tal-awtorizzazzjoni għal titjira tal-UAS.
                        
                     
            
               3.   Meta joħorġu awtorizzazzjoni għal titjira tal-UAS, il-fornituri tas-servizzi tal-U-space għandhom jużaw, fejn applikabbli, informazzjoni dwar it-temp ipprovduta mis-servizz ta’ informazzjoni dwar it-temp kif imsemmi fl-Artikolu 12.
            
            
               4.   Meta l-fornituri tas-servizzi tal-U-space ma jkunux jistgħu jagħtu awtorizzazzjoni għal titjira tal-UAS f’konformità mat-talba tal-operatur tal-UAS, il-fornituri tas-servizzi tal-U-space jistgħu jipproponu awtorizzazzjoni alternattiva għal titjira tal-UAS lill-operatur tal-UAS.
            
            
               5.   Malli jirċievu t-talba għal attivazzjoni tal-awtorizzazzjoni għal titjira tal-UAS imsemmija fl-Artikolu 6(5), il-fornituri tas-servizzi tal-U-space għandhom jikkonfermaw l-attivazzjoni tal-awtorizzazzjoni għal titjira tal-UAS mingħajr dewmien mhux ġustifikat.
            
            
               6.   Il-fornituri tas-servizzi tal-U-space għandhom jistabbilixxu arranġamenti xierqa biex isolvu talbiet għal awtorizzazzjoni għal titjira tal-UAS kunfliġġenti li jaslu mingħand operaturi tal-UAS minn fornituri differenti tas-servizzi tal-U-space.
            
            
               7.   Il-fornituri tas-servizzi tal-U-space għandhom jivverifikaw it-talba għall-awtorizzazzjonijiet għal titjira tal-UAS skont ir-restrizzjonijiet tal-ispazju tal-ajru tal-U-space u limitazzjonijiet temporanji tal-ispazju tal-ajru.
            
            
               8.   Meta jipproċessaw it-talbiet għal awtorizzazzjoni għal titjira tal-UAS, il-fornituri tas-servizzi tal-U-space għandhom jagħtu prijorità lill-UAS li jwettqu operazzjonijiet speċjali kif imsemmi fl-Artikolu 4 tar-Regolament ta’ Implimentazzjoni (UE) Nru 923/2012.
            
            
               9.   Meta żewġ talbiet għall-awtorizzazzjonijiet għal titjira tal-UAS ikollhom l-istess prijorità, dawn għandhom jiġu pproċessati fuq bażi ta’ min jiġi l-ewwel jinqeda l-ewwel.
            
            
               10.   Il-fornituri tas-servizzi tal-U-space għandhom jivverifikaw kontinwament l-awtorizzazzjonijiet għal titjiriet eżistenti skont restrizzjonijiet u limitazzjonijiet dinamiċi ġodda tal-ispazju tal-ajru, u l-informazzjoni dwar it-traffiku tal-inġenji tal-ajru bi bdot abbord kondiviża mill-unitajiet tas-servizzi tat-traffiku tal-ajru rilevanti, b’mod partikolari fir-rigward ta’ inġenji tal-ajru bi bdot abbord magħrufa jew maħsuba li huma fi stat ta’ emerġenza, inklużi dawk li huma soġġetti għal interferenza illegali, u jaġġornaw jew jirtiraw l-awtorizzazzjonijiet kif jista’ jkun meħtieġ miċ-ċirkostanzi.
            
            
               11.   Il-fornituri tas-servizzi tal-U-space għandhom joħorġu numru ta’ awtorizzazzjoni uniku għal kull awtorizzazzjoni għal titjira tal-UAS. Dan in-numru għandu jippermetti l-identifikazzjoni tat-titjira awtorizzata, l-operatur tal-UAS u l-fornitur tas-servizzi tal-U-space li joħroġ l-awtorizzazzjoni għal titjira tal-UAS.
            
         
         
            Artikolu 11
            Servizz ta’ informazzjoni dwar it-traffiku
            
               1.   Servizz ta’ informazzjoni dwar it-traffiku pprovdut lill-operatur tal-UAS għandu jkun fih informazzjoni dwar kwalunkwe traffiku tal-ajru viżibbli b’mod ċar, li jista’ jkun qrib il-pożizzjoni jew ir-rotta maħsuba tat-titjira tal-UAS.
            
            
               2.   Is-servizz ta’ informazzjoni dwar it-traffiku għandu jinkludi informazzjoni dwar l-inġenji tal-ajru bi bdot abbord u t-traffiku tal-UAS kondiviża minn fornituri oħra tas-servizzi tal-U-space u unitajiet rilevanti tas-servizzi tat-traffiku tal-ajru.
            
            
               3.   Is-servizz tat-traffiku tal-ajru għandu jipprovdi l-informazzjoni dwar traffiku tal-ajru magħruf ieħor u għandu:
               
                           (a)
                        
                        
                           jinkludi l-pożizzjoni, il-ħin tar-rapport kif ukoll il-veloċità, ir-rotta jew id-direzzjoni u l-istatus ta’ emerġenza tal-inġenju tal-ajru, meta jkunu magħrufa;
                        
                     
                           (b)
                        
                        
                           jaġġornaha bil-frekwenza ddeterminata mill-awtorità kompetenti.
                        
                     
            
               4.   Malli jirċievu s-servizzi ta’ informazzjoni dwar it-traffiku mill-fornitur tas-servizz tal-U-space, l-operaturi tal-UAS għandhom jieħdu l-azzjoni rilevanti biex jevitaw kwalunkwe periklu ta’ kolliżjoni.
            
         
         
            Artikolu 12
            Servizz ta’ informazzjoni dwar it-temp
            
               1.   Meta jipprovdu servizz ta’ informazzjoni dwar it-temp, il-fornituri tas-servizzi tal-U-space għandhom:
               
                           (a)
                        
                        
                           jiġbru data dwar it-temp, ipprovduta minn sorsi fdati, biex iżommu is-sikurezza u jappoġġaw deċiżjonijiet operattivi ta’ servizzi oħra tal-U-space;
                        
                     
                           (b)
                        
                        
                           jipprovdu lill-operatur tal-UAS bi tbassir tat-temp u informazzjoni attwali dwar it-temp qabel jew matul it-titjira.
                        
                     
            
               2.   Is-servizz ta’ informazzjoni dwar it-temp għandu jinkludi, bħala minimu:
               
                           (a)
                        
                        
                           id-direzzjoni tar-riħ imkejla fid-direzzjoni tal-arloġġ mit-Tramuntana ġeografika u l-veloċità f’metri kull sekonda, inklużi l-buffuri tar-riħ;
                        
                     
                           (b)
                        
                        
                           l-għoli tas-saff l-aktar baxx maqsum jew kopert mis-sħab f’mijiet ta’ piedi ’l fuq mil-livell tal-art;
                        
                     
                           (c)
                        
                        
                           il-viżibbiltà f’metri u f’kilometri;
                        
                     
                           (d)
                        
                        
                           it-temperatura u l-punt tan-nida;
                        
                     
                           (e)
                        
                        
                           indikaturi ta’ attività u preċipitazzjoni konvettivi;
                        
                     
                           (f)
                        
                        
                           il-post u l-ħin tal-osservazzjoni, jew il-ħinijiet u l-postijiet validi tat-tbassir;
                        
                     
                           (g)
                        
                        
                           QNH xieraq bil-post ġeografiku tal-applikabbiltà tiegħu.
                        
                     
            
               3.   Il-fornituri tas-servizzi tal-U-space għandhom jipprovdu informazzjoni dwar it-temp li tkun aġġornata u affidabbli biex tappoġġa l-operazzjoni tal-UAS.
            
         
         
            Artikolu 13
            Servizz ta’ monitoraġġ tal-konformità
            
               1.   Servizz ta’ monitoraġġ tal-konformità għandu jippermetti lill-operaturi tal-UAS jivverifikaw jekk jikkonformawx mar-rekwiżiti stabbiliti fl-Artikolu 6(1) u t-termini tal-awtorizzazzjoni għal titjira tal-UAS. Għal dan l-għan, dan is-servizz għandu javża lill-operatur tal-UAS meta jinkisru l-limiti tad-devjazzjoni tal-awtorizzazzjoni għal titjira u meta ma jkunx hemm konformità mar-rekwiżiti fl-Artikolu 6(1).
            
            
               2.   Meta s-servizz ta’ monitoraġġ tal-konformità jinduna b’devjazzjoni mill-awtorizzazzjoni għal titjira, il-fornituri tas-servizzi tal-U-space għandhom jallertaw lill-operaturi l-oħra tal-UAS fil-viċinanza tal-UAS ikkonċernata, lil fornituri oħra tas-servizzi tal-U-space li joffru s-servizzi fl-istess spazju tal-ajru u lill-unitajiet rilevanti tas-servizzi tat-traffiku tal-ajru, li għandhom jirrikonoxxu l-allert.
            
         
         KAPITOLU V
         
            ĊERTIFIKAZZJONI TAL-FORNITURI TAS-SERVIZZI TAL-U-SPACE U TAL-FORNITURI UNIĊI TA’ SERVIZZI TA’ INFORMAZZJONI KOMUNI
         
         
            Artikolu 14
            Applikazzjoni għal ċertifikat
            
               1.   Il-fornituri tas-servizzi tal-U-space u, meta jinħatru, il-fornituri uniċi ta’ servizzi ta’ informazzjoni komuni għandu jkollhom ċertifikat maħruġ mill-awtorità kompetenti tal-Istat Membru tal-post prinċipali tan-negozju tagħhom.
            
            
               2.   Il-fornituri tas-servizzi tal-U-space u, meta jkunu ddeżinjati, il-fornituri tas-servizzi ta’ informazzjoni komuni uniċi li jkollhom il-post prinċipali tan-negozju tagħhom, ikunu stabbiliti, jew jirrisjedu f’pajjiż terz ieħor, għandhom japplikaw għal ċertifikat mill-Aġenzija tas-Sikurezza tal-Avjazzjoni tal-Unjoni Ewropea (“l-Aġenzija”).
            
            
               3.   Iċ-ċertifikat tal-fornitur tas-servizzi tal-U-space għandu jinħareġ f’konformità mal-Anness VI.
            
            
               4.   Iċ-ċertifikat tal-fornitur tas-servizzi ta’ informazzjoni komuni uniċi għandu jinħareġ f’konformità mal-Anness VII.
            
            
               5.   Iċ-ċertifikat għandu jiddetermina d-drittijiet u l-privileġġi tad-detentur tiegħu li jipprovdi servizzi marbuta miegħu.
            
            
               6.   Applikazzjoni għal fornitur tas-servizzi tal-U-space jew ċertifikat ta’ fornitur uniku ta’ servizzi ta’ informazzjoni komuni, jew għal emenda għal ċertifikat eżistenti, għandha tiġi ppreżentata f’forma u b’manjiera stabbiliti mill-awtorità kompetenti, jew mill-Aġenzija, kif applikabbli.
            
         
         
            Artikolu 15
            Kundizzjonijiet għall-ksib ta’ ċertifikat
            
               1.   Il-fornituri tas-servizzi tal-U-space u, meta maħtura, il-fornituri uniċi ta’ servizzi ta’ informazzjoni komuni għandhom jingħataw ċertifikati jekk juru li:
               
                           (a)
                        
                        
                           ikunu jistgħu jipprovdu s-servizzi tagħhom b’mod sikur, sigur, effiċjenti, kontinwu u sostenibbli, konsistenti mal-operazzjonijiet tal-UAS maħsuba u f’konformità mal-livell ta’ prestazzjoni stabbilit mill-Istati Membri għall-ispazju tal-ajru tal-U-space f’konformità mal-Artikolu 3(4);
                        
                     
                           (b)
                        
                        
                           jużaw sistemi u tagħmir li jiggarantixxu l-kwalità, il-latenza u l-protezzjoni tas-servizzi tal-U-space jew tas-servizzi ta’ informazzjoni komuni f’konformità ma’ dan ir-Regolament;
                        
                     
                           (c)
                        
                        
                           ikollhom il-kapital nett xieraq proporzjonat mal-kostijiet u r-riskji assoċjati mal-provvista ta’ servizzi tal-U-space jew ta’ informazzjoni komuni;
                        
                     
                           (d)
                        
                        
                           ikunu jistgħu jirrapportaw l-okkorrenzi f’konformità mal-punt ATM/ANS.OR.A.065 fis-Subparti A tal-Anness III tar-Regolament ta’ Implimentazzjoni (UE) 2017/373;
                        
                     
                           (e)
                        
                        
                           jimplimentaw u jżommu sistema ta’ ġestjoni f’konformità mas-Subparti B tal-Anness III tar-Regolament ta’ Implimentazzjoni (UE) 2017/373;
                        
                     
                           (f)
                        
                        
                           jimplimentaw u jżommu sistema ta’ ġestjoni tas-sigurtà f’konformità mal-punt ATM/ANS.OR.D.010 fis-Subparti D tal-Anness III tar-Regolament ta’ Implimentazzjoni (UE) 2017/373;
                        
                     
                           (g)
                        
                        
                           iżommu għal perjodu ta’ mill-inqas 30 jum l-informazzjoni u d-data operattivi rrekordjati jew iktar, meta l-irrekordjar ikun pertinenti għall-investigazzjonijiet ta’ aċċidenti u ta’ inċidenti sakemm ikun evidenti li ma jkunux meħtieġa iktar;
                        
                     
                           (h)
                        
                        
                           ikollhom pjan ta’ direzzjoni tan-negozju sod li jindika li jistgħu jissodisfaw l-obbligi attwali tagħhom biex jipprovdu servizzi b’mod kontinwu għal perjodu ta’ mill-inqas 12-il xahar mill-bidu tal-operazzjonijiet;
                        
                     
                           (i)
                        
                        
                           ikollhom stabbiliti arranġamenti biex ikopru obbligazzjonijiet relatati mat-twettiq tal-kompiti tagħhom xierqa għat-telf u l-ħsara potenzjali;
                        
                     
                           (j)
                        
                        
                           meta jagħmlu użu minn servizzi ta’ fornitur ta’ servizz ieħor, ikollhom il-ftehimiet konklużi għal dak l-għan, filwaqt li jispeċifikaw l-allokazzjoni tar-responsabbiltà bejniethom;
                        
                     
                           (k)
                        
                        
                           ikunu żviluppaw pjan ta’ kontinġenza fil-każ ta’ avvenimenti, inkluż ksur tas-sigurtà li jaffettwa l-għoti ta’ servizzi, li jirriżulta f’degradazzjoni jew interruzzjoni sinifikanti tal-operazzjonijiet tagħhom;
                        
                     
            
               2.   Minbarra r-rekwiżiti stabbiliti fil-paragrafu 1, il-fornituri tas-servizzi tal-U-space għandu jkollhom pjan ta’ ġestjoni ta’ emerġenza biex jassistu lill-operatur tal-UAS li jkun qed jesperjenza emerġenza u pjan ta’ komunikazzjoni biex jinforma lil dawk ikkonċernati.
            
         
         
            Artikolu 16
            Validità taċ-ċertifikat
            
               1.   Ċertifikat ta’ fornitur tas-servizzi tal-U-space jew ta’ fornitur uniku ta’ servizzi ta’ informazzjoni komuni għandu jibqa’ validu sakemm id-detentur taċ-ċertifikat jikkonforma mar-rekwiżiti rilevanti stabbiliti f’dan ir-Regolament.
            
            
               2.   Ċertifikat ta’ fornitur tas-servizzi tal-U-space jew ta’ fornitur uniku ta’ servizzi ta’ informazzjoni komuni ma għandux jibqa’ validu jekk id-detentur taċ-ċertifikat:
               
                           (a)
                        
                        
                           ikun għadu ma bediex l-operazzjonijiet fi żmien sitt xhur wara li jkun inħareġ iċ-ċertifikat;
                        
                     
                           (b)
                        
                        
                           ikun waqqaf l-operazzjonijiet għal aktar minn 12-il xahar konsekuttivi.
                        
                     
            
               3.   L-awtorità kompetenti jew l-Aġenzija, kif applikabbli, għandha tivvaluta l-prestazzjoni operattiva u finanzjarja ta’ fornitur tas-servizzi tal-U-space jew ta’ fornitur tas-servizzi ta’ informazzjoni komuni uniċi taħt ir-responsabbiltà tagħha.
            
            
               4.   L-awtorità kompetenti jew l-Aġenzija, kif applikabbli, tista’, abbażi tal-eżitu tal-valutazzjoni msemmija fil-paragrafu 3, timponi kundizzjonijiet partikolari fuq id-detentur taċ-ċertifikat, temenda, tissospendi, tillimita jew tirrevoka ċ-ċertifikat.
            
         
         KAPITOLU VI
         
            DISPOŻIZZJONIJIET ĠENERALI U FINALI
         
         
            Artikolu 17
            Kapaċitajiet tal-awtoritajiet kompetenti
            
               1.   L-awtoritajiet kompetenti għandu jkollhom il-kapaċità teknika u operattiva u l-għarfien espert biex jissodisfaw l-obbligi tagħhom skont l-Artikolu 18. Għal dan l-għan, dawn:
               
                           (a)
                        
                        
                           għandu jkollhom proċeduri dokumentati kif xieraq, u riżorsi adegwati;
                        
                     
                           (b)
                        
                        
                           għandhom jimpjegaw persunal b’għarfien suffiċjenti, b’integrità professjonali, kif ukoll b’esperjenza u b’taħriġ biex iwettaq il-kompiti allokati tiegħu;
                        
                     
                           (c)
                        
                        
                           għandhom jieħdu kwalunkwe azzjoni meħtieġa biex jikkontribwixxu għall-operazzjonijiet sikuri, effiċjenti u siguri tal-UAS fl-ispazju tal-ajru tal-U-space u taħt ir-responsabbiltà tagħhom.
                        
                     
            
               2.   L-awtoritajiet kompetenti għandhom ikunu jistgħu jieħdu jew jibdew kwalunkwe miżura ta’ infurzar xierqa meħtieġa biex jiżguraw li l-fornituri tas-servizzi tal-U-space u l-fornituri uniċi ta’ servizzi ta’ informazzjoni komuni taħt is-sorveljanza tagħhom jikkonformaw mar-rekwiżiti ta’ dan ir-Regolament.
            
         
         
            Artikolu 18
            Kompiti tal-awtoritajiet kompetenti
            L-awtoritajiet kompetenti ddeżinjati għandhom:
            
                        (a)
                     
                     
                        jistabbilixxu, iżommu u jagħmlu disponibbli sistema ta’ reġistrazzjoni għall-fornituri tas-servizzi tal-U-space u għall-fornituri uniċi ta’ servizzi ta’ informazzjoni komuni ċċertifikati;
                     
                  
                        (b)
                     
                     
                        jiddeterminaw liema data dwar it-traffiku, kemm jekk live jew irrekordjata trid tkun disponibbli mill-fornituri tas-servizzi tal-U-space, mill-fornituri tas-servizzi ta’ informazzjoni komuni uniċi għall-persuni fiżiċi u ġuridiċi awtorizzati, inkluż il-frekwenza meħtieġa u l-livell ta’ kwalità tad-data, mingħajr preġudizzju għar-regolamenti dwar il-protezzjoni tad-data personali;
                     
                  
                        (c)
                     
                     
                        jiddeterminaw il-livell ta’ aċċess għall-informazzjoni għal utenti differenti tal-informazzjoni komuni, u jiżguraw li tkun disponibbli f’konformità mal-Anness II;
                     
                  
                        (d)
                     
                     
                        jiżguraw li l-iskambji tad-data bejn il-fornituri tas-servizzi tat-traffiku tal-ajru u l-fornituri tas-servizzi tal-U-space jsiru f’konformità mal-Anness V;
                     
                  
                        (e)
                     
                     
                        jiddefinixxu l-mod li bih il-persuni fiżiċi u ġuridiċi għandhom japplikaw għal ċertifikat ta’ fornitur tas-servizzi tal-U-space jew ta’ fornitur uniku ta’ servizzi ta’ informazzjoni komuni f’konformità mal-Kapitolu V;
                     
                  
                        (f)
                     
                     
                        jistabbilixxu mekkaniżmu ta’ koordinazzjoni ma’ awtoritajiet u entitajiet oħra, inkluż fil-livell lokali, id-deżinjazzjoni tal-ispazju tal-ajru tal-U-space, l-istabbiliment tal-limitazzjonijiet tal-ispazju tal-ajru għall-UAS f’dak l-ispazju tal-ajru tal-U-space u d-determinazzjoni tas-servizzi tal-U-space li jridu jiġu pprovduti fl-ispazju tal-ajru tal-U-space;
                     
                  
                        (g)
                     
                     
                        jistabbilixxu programm ta’ ċertifikazzjoni u ta’ sorveljanza kontinwa abbażi tar-riskji, inkluż il-monitoraġġ tal-prestazzjoni operattiva u finanzjarja, skont ir-riskju assoċjat mas-servizzi pprovduti mill-fornituri tas-servizzi tal-U-space u mill-fornituri tas-servizzi ta’ informazzjoni komuni uniċi taħt ir-responsabbiltà ta’ sorveljanza tagħhom;
                     
                  
                        (h)
                     
                     
                        jirrikjedu li l-fornituri ta’ informazzjoni komuni u l-fornituri tas-servizzi tal-U-space jagħmlu disponibbli l-informazzjoni kollha meħtieġa biex jiżguraw li l-forniment tas-servizzi tal-U-space jikkontribwixxu għal operazzjonijiet sikuri ta’ inġenji tal-ajru;
                     
                  
                        (i)
                     
                     
                        iwettqu awditi, valutazzjonijiet, investigazzjonijiet u spezzjonijiet tal-fornituri tas-servizzi tal-U-space u tal-fornituri uniċi ta’ servizzi ta’ informazzjoni komuni kif stabbilit fil-programm ta’ sorveljanza;
                     
                  
                        (j)
                     
                     
                        iqisu l-livelli meħtieġa ta’ prestazzjoni tas-sikurezza meta jiddefinixxu r-rekwiżiti għal kull spazju tal-ajru tal-U-space li jkun ġie soġġett għal valutazzjoni tar-riskju tal-ispazju tal-ajru kif imsemmi fl-Artikolu 3(1);
                     
                  
                        (k)
                     
                     
                        jimmonitorjaw u jivvalutaw regolarment il-livelli ta’ prestazzjoni tas-sikurezza u jużaw ir-riżultati tal-monitoraġġ tal-prestazzjoni tas-sikurezza b’mod partikolari fis-sorveljanza bbażata fuq ir-riskju tagħhom.
                     
                  
         
            Artikolu 19
            Dħul fis-seħħ u applikazzjoni
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mis-26 ta’ Jannar 2023.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-22 ta’ April 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 212, 22.8.2018, p. 1.
         
            (2)  Ir-Regolament Delegat tal-Kummissjoni (UE) 2019/945 tat-12 ta’ Marzu 2019 dwar sistemi ta’ inġenji tal-ajru mingħajr bdot abbord u dwar operaturi ta’ sistemi tal-ajru mingħajr bdot abbord minn pajjiżi terzi (ĠU L 152, 11.6.2019, p. 1).
         
            (3)  Ir-Regolament ta’ Implimentazzjoni tal-Kummissjoni (UE) 2019/947 tal-24 ta’ Mejju 2019 dwar ir-regoli u l-proċeduri għall-operazzjoni ta’ inġenji tal-ajru mingħajr bdot abbord (ĠU L 152, tal-11.6.2019, p. 45).
         
            (4)  Ir-Regolament ta’ Implimentazzjoni tal-Kummissjoni (UE) 2017/373 tal-1 ta’ Marzu 2017 li jistabbilixxi r-rekwiżiti komuni għall-fornituri ta’ servizzi fil-ġestjoni tat-traffiku tal-ajru/tas-servizzi tan-navigazzjoni bl-ajru u funzjonijiet oħrajn tan-network tal-ġestjoni tat-traffiku tal-ajru u s-sorveljanza tagħhom, iħassar ir-Regolament (KE) Nru 482/2008, ir-Regolamenti ta’ Implimentazzjoni (UE) Nru 1034/2011, (UE) Nru 1035/2011 u (UE) 2016/1377 u jemenda r-Regolament (UE) Nru 677/2011 (ĠU L 62, 8.3.2017, p. 1).
         
            (5)  Ir-Regolament ta’ Implimentazzjoni tal-Kummissjoni (UE) 2021/665 tat-22 ta’ April 2021 li jemenda r-Regolament ta’ Implimentazzjoni tal-Kummissjoni (UE) 2017/373 fir-rigward tar-rekwiżiti għall-fornituri tal-ġestjoni tat-traffiku tal-ajru/tas-servizzi tan-navigazzjoni bl-ajru u funzjonijiet oħra tan-network tal-ġestjoni tat-traffiku tal-ajru fl-ispazju tal-ajru tal-U-space ddeżinjati fl-ispazju tal-ajru kkontrollat (ara l-paġna 184 ta’ dan il-Ġurnal Uffiċjali).
         
            (6)  Ir-Regolament ta’ Implimentazzjoni tal-Kummissjoni (UE) Nru 923/2012 tas-26 ta’ Settembru 2012 li jistabbilixxi regoli komuni tal-ajru u dispożizzjonijiet operattivi dwar is-servizzi u l-proċeduri fin-navigazzjoni bl-ajru u li jemenda r-Regolament ta’ Implimentazzjoni (UE) Nru 1035/2011 u r-Regolamenti (KE) Nru 1265/2007, (KE) Nru 1794/2006, (KE) Nru 730/2006, (KE) Nru 1033/2006 u (UE) Nru 255/2010 (ĠU L 281, 13.10.2012, p. 1).
         
            (7)  Ir-Regolament ta’ Implimentazzjoni tal-Kummissjoni (UE) 2021/666 tat-22 ta’ April 2021 li jemenda r-Regolament (UE) Nru 923/2012 fir-rigward tar-rekwiżiti għall-inġenji tal-ajru bi bdot abbord li joperaw fl-ispazju tal-ajru tal-U-space (ara l-paġna 187 ta’ dan il-Ġurnal Uffiċjali).
         
            (8)  https://www.easa.europa.eu/document-library/opinions
      
      
         
            ANNESS I
            Kriterji għad-definizzjoni tal-kapaċitajiet, ir-rekwiżiti tal-prestazzjoni, il-kundizzjonijiet operattivi u r-restrizzjonijiet tal-ispazju tal-ajru msemmija fl-Artikolu 3(4)
            A.   Kriterji għad-definizzjoni tal-kapaċitajiet u r-rekwiżiti tal-prestazzjoni tal-UAS
            
            Sabiex jiddeterminaw il-kapaċitajiet u r-rekwiżiti tal-prestazzjoni tal-UAS f’konformità mal-Artikolu 3(4)(a), l-Istati Membri għandhom iqisu l-kriterji li ġejjin:
            
                        1.
                     
                     
                        it-tipi ta’ operazzjonijiet mistennija tal-UAS u d-densità tat-traffiku bi bdot abbord;
                     
                  
                        2.
                     
                     
                        il-klassifikazzjoni u l-istrutturi eżistenti tal-ispazju tal-ajru;
                     
                  
                        3.
                     
                     
                        is-servizzi tal-U-space li jridu jiġu pprovduti;
                     
                  
                        4.
                     
                     
                        kwalunkwe limitazzjoni addizzjonali oħra.
                     
                  B.   Kriterji għad-definizzjoni tar-rekwiżiti tal-prestazzjoni tas-servizzi tal-U-space
            
            Sabiex jiġu ddeterminati r-rekwiżiti tal-prestazzjonijiet tas-servizzi tal-U-space f’konformità mal-Artikolu 3(4)(b), l-Istati Membri għandhom iqisu l-kriterji li ġejjin:
            
                        1.
                     
                     
                        Ir-riskju fuq l-art u fl-ajru;
                     
                  
                        2.
                     
                     
                        Iż-żona ġeografika li fuqha jkunu se jittajru;
                     
                  
                        3.
                     
                     
                        Il-kundizzjonijiet severi tat-temp magħrufa;
                     
                  
                        4.
                     
                     
                        Disponibbiltà ta’ infrastruttura li tappoġġa s-servizz tal-U-space
                     
                  C.   Kriterji għad-definizzjoni tal-kundizzjonijiet operattivi u tal-limitazzjonijiet tal-ispazju tal-ajru
            
            Sabiex jiddeterminaw il-kundizzjonijiet operattivi u l-limitazzjonijiet tal-ispazju tal-ajru f’konformità mal-Artikolu 3(4)(c), l-Istati Membri għandhom iqisu l-kriterji li ġejjin:
            1.   Kundizzjonijiet operattivi
            
            
                        a.
                     
                     
                        Tipi mistennija ta’ titjiriet;
                     
                  
                        b.
                     
                     
                        Proċeduri ta’ kontinġenza u ta’ emerġenza għall-UAS;
                     
                  
                        c.
                     
                     
                        Il-proċedura bejn il-fornituri tas-servizzi tal-U-space u l-unitajiet tas-servizzi tat-traffiku tal-ajru rilevanti għall-koordinazzjoni tat-talba għall-awtorizzazzjoni tat-titjira tal-UAS fl-ispazju tal-ajru kkontrollat;
                     
                  
                        d.
                     
                     
                        Il-proċeduri għat-tixrid tal-konfigurazzjoni dinamika tal-ispazju tal-ajru fi spazju tal-ajru kkontrollat.
                     
                  2.   Limitazzjonijiet tal-ispazju tal-ajru
            
            
                        a.
                     
                     
                        Il-kapaċità disponibbli għat-traffiku tal-UAS;
                     
                  
                        b.
                     
                     
                        Il-kapaċità disponibbli u ppjanata għall-avjazzjoni bi bdot abbord;
                     
                  
                        c.
                     
                     
                        L-aċċess tal-avjazzjoni bi bdot abbord għall-ispazju tal-ajru tal-U-space;
                     
                  
                        d.
                     
                     
                        Limitazzjonijiet tat-temp għall-użu tal-ispazju tal-ajru tal-U-space; L-impatt fuq l-ajrudromi u attivitajiet speċifiċi oħra qrib l-ispazju tal-ajru tal-U-space propost.
                     
                  
      
      
         
            ANNESS II
            Il-pubblikazzjoni tal-informazzjoni komuni msemmija fl-Artikolu 5(4)(a)
            
               1.   
               
                  Il-fornituri ta’ servizzi ta’ informazzjoni komuni għandhom jiżguraw li l-informazzjoni msemmija fl-Artikolu 5(1), (2) u (3) tkun disponibbli online permezz ta’ teknoloġiji komuni miftuħa, siguri, skalabbli u sostenibbli li jkunu jistgħu jappoġġaw il-livelli meħtieġa ta’ disponibbiltà u ta’ prestazzjonijiet, u li jiżguraw l-interoperabbiltà u l-moviment liberu tas-servizzi tal-U-space fl-Unjoni.
               
            
            
               2.   
               
                  Il-fornituri ta’ servizzi ta’ informazzjoni komuni għandhom jagħtu aċċess għal informazzjoni komuni fuq bażi mhux diskriminatorja.
               
            
            
               3.   
               
                  Il-fornituri tas-servizzi tal-U-space u l-fornituri tas-servizzi tat-traffiku tal-ajru għandhom jużaw protokoll ta’ komunikazzjoni miftuħa, interoperabbli, sigura u komuni.
               
            
         
      
      
         
            ANNESS III
            Il-kwalità tad-data, il-latenza tad-data u r-rekwiżiti tal-protezzjoni tad-data msemmija fl-Artikolu 5(4)(b) u fl-Artikolu 7(5)(c)
            A.   Sabiex jiġu ssodisfati r-rekwiżiti tal-kwalità tad-data, il-fornituri tas-servizzi ta’ informazzjoni komuni u l-fornituri tas-servizzi tal-U-space għandhom jiżguraw li:
            
            
                     
                        1.
                     
                     
                        tinżamm il-kwalità tad-data;
                     
                  
                     
                        2.
                     
                     
                        jintużaw tekniki ta’ verifika u ta’ validazzjoni biex jiġi żgurat li d-data tasal mingħajr korruzzjoni u li ma sseħħx korruzzjoni f’xi stadju tal-proċess tad-data;
                     
                  
                     
                        3.
                     
                     
                        tinġabar u tiġi ppreservata l-metadata.
                     
                  
                     
                        4.
                     
                     
                        it-trasferiment tad-data jkun soġġett għal proċess xieraq ta’ awtentikazzjoni b’tali mod li r-riċevituri jkunu jistgħu jikkonfermaw li d-data jew l-informazzjoni tkun ġiet trażmessa minn sors awtorizzat.
                     
                  
                     
                        5.
                     
                     
                        ikunu stabbiliti u jinżammu r-rapportar tal-iżbalji, il-kejl tal-iżbalji u l-mekkaniżmi ta’ azzjoni korrettiva.
                     
                  B.   Sabiex jipproteġu d-data, il-fornituri tas-servizzi ta’ informazzjoni komuni u l-fornituri tas-servizzi tal-U-space għandhom:
            
            
                     
                        1.
                     
                     
                        jimplimentaw politiki ta’ sigurtà, inkluż il-kriptaġġ tad-data u l-protezzjoni tad-data kritika;
                     
                  
                     
                        2.
                     
                     
                        jipproteġu l-protokolli ta’ komunikazzjoni interoperabbli, sigura u miftuħa minn interazzjonijiet elettroniċi intenzjonali mhux awtorizzati li jistgħu jirriżultaw fi ħsara inaċċettabbli fil-komunikazzjonijiet;
                     
                  
                     
                        3.
                     
                     
                        jidentifikaw, jivvalutaw, u jimmitigaw, kif meħtieġ, ir-riskji u l-vulnerabbiltajiet tas-sigurtà;
                     
                  
                     
                        4.
                     
                     
                        jaderixxu mal-istandards u mar-regolamenti tas-sigurtà dwar fejn tista’ tinħażen id-data u jiżguraw li l-fornituri ta’ partijiet terzi jaqblu li jsegwu l-prattiki tas-sigurtà;
                     
                  
                     
                        5.
                     
                     
                        jiddeskrivu politika għas-sensibilizzazzjoni u t-taħriġ tal-impjegati u għodod biex jitnaqqsu r-riskji minn informazzjoni privileġġata, u l-protezzjoni tad-data – inkluża l-proprjetà intellettwali. Meta jagħmlu dan, dawn għandhom jimmonitorjaw l-attività tal-utent u tan-network biex jipprovdu għarfien dwar il-vulnerabbiltajiet u t-theddid tal-ekosistema.
                     
                  
                     
                        6.
                     
                     
                        jiskjeraw soluzzjonijiet li jżidu l-kapaċitajiet ta’ detezzjoni u ta’ intelligence tat-theddid u jiżguraw l-użu ta’ salvagwardji teknoloġiċi.
                     
                  
      
      
         
            ANNESS IV
            Talba għall-awtorizzazzjoni tat-titjira tal-UAS imsemmija fl-Artikolu 6(4)
            It-talba għall-awtorizzazzjoni tat-titjira tal-UAS għandha tinkludi l-informazzjoni li ġejja:
            
                        1.
                     
                     
                        in-numru tas-serje uniku tal-inġenju tal-ajru mingħajr bdot abbord jew, jekk l-inġenju tal-ajru mingħajr bdot abbord jinbena privatament, in-numru tas-serje uniku tas-suppliment;
                     
                  
                        2.
                     
                     
                        il-modalità tal-operazzjoni;
                     
                  
                        3.
                     
                     
                        it-tip ta’ titjira (operazzjonijiet speċjali);
                     
                  
                        4.
                     
                     
                        il-kategorija ta’ operazzjoni tal-UAS (“miftuħa”, “speċifika”, “iċċertifikata”) u l-klassi tal-inġenju tal-ajru tal-UAS jew iċ-ċertifikat tat-tip tal-UAS jekk applikabbli;
                     
                  
                        5.
                     
                     
                        it-trajettorja 4D;
                     
                  
                        6.
                     
                     
                        it-teknoloġija ta’ identifikazzjoni;
                     
                  
                        7.
                     
                     
                        il-metodi ta’ konnettività mistennija;
                     
                  
                        8.
                     
                     
                        ir-reżistenza;
                     
                  
                        9.
                     
                     
                        il-proċedura ta’ emerġenza applikabbli f’każ ta’ telf ta’ link tal-kmand u tal-kontroll;
                     
                  
                        10.
                     
                     
                        in-numru ta’ reġistrazzjoni tal-operatur tal-UAS u, fejn applikabbli, tal-inġenju tal-ajru mingħajr bdot abbord.
                     
                  
      
      
         
            ANNESS V
            L-iskambju ta’ data u ta’ informazzjoni operattivi rilevanti bejn il-fornituri tas-servizzi tal-U-space u l-fornituri tas-servizzi tat-traffiku tal-ajru f’konformità mal-Artikolu 7(3)
            
               1.   
               
                  L-iskambju ta’ informazzjoni għandu jiġi żgurat permezz ta’ ftehim dwar il-livell ta’ servizzi li jistabbilixxi l-kwalità tal-informazzjoni u permezz tal-mudell ta’ skambju li jintuża għad-data u għall-informazzjoni operattivi rilevanti.
               
            
            
               2.   
               Il-mudell ta’ skambju għandu:
               
                           a.
                        
                        
                           jippermetti l-ġestjoni u d-distribuzzjoni tal-informazzjoni f’format diġitali;
                        
                     
                           b.
                        
                        
                           jiddeskrivi l-karatteristiċi ta’ informazzjoni skambjata, kif ukoll il-proprjetajiet, l-attributi, it-tipi ta’ data, u l-assoċjazzjonijiet tagħhom;
                        
                     
                           c.
                        
                        
                           jinkludi l-limitazzjonijiet tad-data u r-regoli tal-validazzjoni;
                        
                     
                           d.
                        
                        
                           japplika format standard għall-ikkowdjar tad-data;
                        
                     
                           e.
                        
                        
                           jipprovdi mekkaniżmu ta’ estensjoni li bih il-gruppi ta’ utenti jistgħu jestendu l-proprjetajiet ta’ karatteristiċi eżistenti u jżidu karatteristiċi ġodda li ma jaffettwawx b’mod negattiv l-istandardizzazzjoni fl-Istati Membri u bejniethom.
                        
                     
            
               3.   
               
                  Il-fornituri tas-servizzi tal-U-space u l-fornituri tas-servizzi tat-traffiku tal-ajru għandhom jużaw metodu ta’ kriptaġġ rikonoxxut.
               
            
            
               4.   
               
                  Il-fornituri tas-servizzi tal-U-space u l-fornituri tas-servizzi tat-traffiku tal-ajru għandhom jużaw protokoll ta’ komunikazzjoni miftuħa, interoperabbli, sigura u komuni.
               
            
         
      
      
         
            ANNESS VI
            LOGO tal-EASA jew tal-NAA kif applikabbli
            Ċertifikat għall-fornitur tas-servizzi tal-U-space msemmi fl-Artikolu 14(3)
            
               ĊERTIFIKAT GĦALL-FORNITUR TAS-SERVIZZI TAL-U-SPACE
            
            [NUMRU TAĊ-ĊERTIFIKAT/NRU TAL-ĦARĠA]
            Skont ir-Regolament (UE) …/…. (u r-Regolament (UE) …/….) u soġġett għall-kundizzjonijiet speċifikati hawn taħt, l-[awtorità kompetenti] b’dan tiċċertifika
            [ISEM IL-FORNITUR TAS-SERVIZZI TAL-U-SPACE]
            [INDIRIZZ TAL-FORNITUR TAS-SERVIZZI TAL-U-SPACE]
            bħala fornitur tas-servizzi tal-U-space bil-privileġġi, kif indikat fil-kundizzjonijiet mehmużin dwar il-forniment ta’ servizzi.
            KUNDIZZJONIJIET:
            Dan iċ-ċertifikat huwa limitat għall-kundizzjonijiet u l-kamp ta’ applikazzjoni tal-forniment ta’ servizzi kif elenkat fil-kundizzjonijiet mehmużin dwar il-forniment ta’ servizzi.
            Dan iċ-ċertifikat huwa validu diment li l-fornitur iċċertifikat tas-servizzi tal-U-space jibqa’ konformi mar-Regolament (UE) …/…. u r-regolamenti applikabbli l-oħrajn u, fejn rilevanti, mal-proċeduri fid-dokumentazzjoni tal-fornitur tas-servizzi tal-U-space kif meħtieġ bir-Regolament (UE) …/…., il-Parti-….
            Soġġett għall-konformità mal-kundizzjonijiet imsemmija hawn fuq, dan iċ-ċertifikat għandu jibqa’ validu sakemm iċ-ċertifikat ma jiġix ċedut, limitat, sospiż jew revokat.
            Data tal-ħruġ:
            Iffirmat:
            [Awtorità kompetenti]
            
               IL-KUNDIZZJONIJIET U L-LIMITAZZJONIJIET TAL-FORNIMENT TA’ SERVIZZ TAL-U-SPACE
            
            kiseb il-privileġġi li jipprovdi s-servizzi tal-U-space li ġejjin skont il-kundizzjonijiet u l-limitazzjonijiet li ġejjin:
            
               (Ħassar il-linji kif xieraq)
            
            
                        Servizzi
                     
                     
                        Tip ta’ servizz
                     
                     
                        Kundizzjonijiet
                     
                     
                        Limitazzjonijiet
                     
                  
                        
                           Servizzi tal-U-space
                        
                     
                     
                        Servizz ta’ identifikazzjoni tan-network
                     
                     
                         
                     
                     
                         
                     
                  
                        Servizz ta’ ġeokonsapevolezza
                     
                     
                         
                     
                     
                         
                     
                  
                        Servizz ta’ awtorizzazzjoni għal titjira tal-UAS
                     
                     
                         
                     
                     
                         
                     
                  
                        Servizz ta’ informazzjoni tat-traffiku
                     
                     
                         
                     
                     
                         
                     
                  
                        Servizz tat-temp
                     
                     
                         
                     
                     
                         
                     
                  
                        Servizz ta’ monitoraġġ tal-konformità
                     
                     
                         
                     
                     
                         
                     
                  
                        Oħrajn (kif definiti mill-Istat Membru)
                     
                     
                         
                     
                     
                         
                     
                  
      
      
         
            ANNESS VII
            LOGO tal-EASA jew tal-NAA kif applikabbli
            Ċertifikat għal fornitur ta’ servizz ta’ informazzjoni komuni uniku msemmi fl-Artikolu 14(3)
            
               ĊERTIFIKAT GĦAL FORNITUR TA’ SERVIZZ TA’ INFORMAZZJONI KOMUNI UNIKU
            
            [NUMRU TAĊ-ĊERTIFIKAT/NRU TAL-ĦARĠA]
            Skont ir-Regolament (UE) …/…. (u r-Regolament (UE) …/….), l-[awtorità kompetenti] b’dan tiċċertifika
            [ISEM IL-FORNITUR TA’ SERVIZZ TA’ INFORMAZZJONI KOMUNI UNIKU]
            [INDIRIZZ TAL-FORNITUR TA’ SERVIZZ TA’ INFORMAZZJONI KOMUNI UNIKU]
            bħala fornitur ta’ servizz ta’ informazzjoni komuni uniku.
            Dan iċ-ċertifikat huwa validu diment li l-fornitur ta’ servizz ta’ informazzjoni komuni uniku ċċertifikat jibqa’ konformi mar-Regolament (UE) …/…. u r-regolamenti applikabbli l-oħrajn u, fejn rilevanti, mal-proċeduri fid-dokumentazzjoni tal-fornitur ta’ servizz ta’ informazzjoni komuni uniku kif meħtieġ mir-Regolament (UE) …/…., Parti-….
            Soġġett għall-konformità mal-kundizzjonijiet imsemmija hawn fuq, dan iċ-ċertifikat għandu jibqa’ validu sakemm iċ-ċertifikat ma jiġix ċedut, limitat, sospiż jew revokat.
            Data tal-ħruġ:
            Iffirmat:
            [Awtorità kompetenti]
         
      
      
         
            Appendiċi
            Il-klassijiet tal-ispazju tal-ajru tal-ATS — is-servizzi pprovduti
            L-iskop ta’ dan l-Appendiċi huwa li jintwerew is-servizzi relatati mal-ispazju tal-ajru tal-U-space pprovduti f’kull klassi speċifika tal-ispazju tal-ajru b’mod konċiż. Għalhekk, ma jipprovdi l-ebda speċifikazzjoni addizzjonali ma’ dawk diġà espressi f’dan ir-Regolament u fir-Regolament ta’ Implimentazzjoni (UE) 2021/666 li jemenda r-Regolament (UE) Nru 923/2012. Is-servizzi tat-traffiku tal-ajru pprovduti mill-unitajiet u r-rekwiżiti tal-ATS għat-titjiriet IFR u VFR jibqgħu dawk espressi fir-Regolament (UE) Nru 923/2012 u miġbura fil-qosor fl-Appendiċi 4 tiegħu.
            
                        Klassi
                     
                     
                        Tip ta’ titjira
                     
                     
                        Permess fl-ispazju tal-ajru tal-U-space
                     
                     
                        Servizzi fl-ispazju tal-ajru tal-U-space mill-USSPs
                     
                  
                        A
                     
                     
                        IFR biss
                     
                     
                        Mhux mingħajr rikonfigurazzjoni dinamika tal-ispazju tal-ajru
                     
                     
                         
                     
                  
                        UAS  (1)
                        
                     
                     
                        Iva
                     
                     
                        Awtorizzazzjoni għal titjira tal-UAS
                        Informazzjoni dwar it-traffiku rigward il-UAS
                     
                  
                        B, C u D
                     
                     
                        IFR u VFR
                     
                     
                        Mhux mingħajr rikonfigurazzjoni dinamika tal-ispazju tal-ajru
                     
                     
                         
                     
                  
                        UAS  (1)
                        
                     
                     
                        Iva
                     
                     
                        Awtorizzazzjoni għal titjira tal-UAS
                        Informazzjoni dwar it-traffiku rigward il-UAS
                     
                  
                        E
                     
                     
                        IFR
                     
                     
                        Mhux mingħajr rikonfigurazzjoni dinamika tal-ispazju tal-ajru
                     
                     
                         
                     
                  
                        VFR
                     
                     
                        Iva, soġġett għall-pożizzjoni ta’ kondiviżjoni mal-USSPs
                     
                     
                        Xejn
                     
                  
                        UAS  (1)
                        
                     
                     
                        Iva
                     
                     
                        Awtorizzazzjoni għal titjira tal-UAS
                        Informazzjoni tat-traffiku dwar il-UAS u l-VFR
                     
                  
                        F
                     
                     
                        IFR
                     
                     
                        Iva, soġġett għall-pożizzjoni ta’ kondiviżjoni mal-USSPs
                     
                     
                        Xejn
                     
                  
                        VFR
                     
                     
                        Iva, soġġett għall-pożizzjoni ta’ kondiviżjoni mal-USSPs
                     
                     
                        Xejn
                     
                  
                        UAS  (1)
                        
                     
                     
                        Iva
                     
                     
                        Awtorizzazzjoni għal titjira tal-UAS
                        Informazzjoni tat-traffiku dwar il-UAS, l-IFR u l-VFR
                     
                  
                        G
                     
                     
                        IFR
                     
                     
                        Iva, soġġett għall-pożizzjoni ta’ kondiviżjoni mal-USSPs
                     
                     
                        Xejn
                     
                  
                        VFR
                     
                     
                        Iva, soġġett għall-pożizzjoni ta’ kondiviżjoni mal-USSPs
                     
                     
                        Xejn
                     
                  
                        UAS  (1)
                        
                     
                     
                        Iva
                     
                     
                        Awtorizzazzjoni għal titjira tal-UAS
                        Informazzjoni tat-traffiku dwar il-UAS, l-IFR u l-VFR
                     
                  
               (1)  Ħlief it-titjir tal-UAS skont ir-Regoli tat-Titjir bl-Istrumenti.